“คลัง” เปิดยอดใช้จ่ายสะสม “คนละครึ่ง เฟส 5” ล่าสุดทะลุ 3.4 หมื่นล้าน
“คลัง” เปิดยอดใช้จ่ายสะสมโครงการคนละครึ่ง เฟส 5 ผ่านแอปพลิเคชั่นเป๋าตังล่าสุดทะลุ 3.4 หมื่นล้าน และมีผู้ใช้สิทธิจำนวน 24.02 ล้านคน
“คลัง” เปิดยอดใช้จ่ายสะสมโครงการคนละครึ่ง เฟส 5 ผ่านแอปพลิเคชั่นเป๋าตังล่าสุดทะลุ 3.4 หมื่นล้าน และมีผู้ใช้สิทธิจำนวน 24.02 ล้านคน
17 ต.ค. 2565

นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง กล่าวว่า เมื่อวันที่ 16 ตุลาคม 2565 เป็นวันสุดท้ายของการใช้สิทธิครั้งแรกสำหรับประชาชนที่ลงทะเบียนรอบสิทธิคงเหลือของโครงการคนละครึ่งระยะที่ 5 ซึ่ง ณ สิ้นวันดังกล่าว มีประชาชนที่ลงทะเบียนรอบสิทธิคงเหลือ และใช้สิทธิครั้งแรกตามระยะเวลาที่กำหนดจำนวน 622,225 คน จากจำนวนประชาชนที่ลงทะเบียนรอบสิทธิคงเหลือสำเร็จทั้งสิ้น 822,188 คน
ทั้งนี้ส่งผลให้ในภาพรวมโครงการคนละครึ่งระยะที่ 5 มีผู้ได้รับสิทธิโครงการ และใช้จ่ายภายในระยะเวลาที่กำหนดจำนวน 24.02 ล้านคน จากจำนวนสิทธิโครงการทั้งสิ้น 26.5 ล้านคน โดยในจำนวน 24.02 ล้านคน มีประชาชนที่ใช้สิทธิครบวงเงินโครงการ 800 บาทแล้ว จำนวน 8.75 ล้านคน หรือคิดเป็น 36% ของผู้ได้รับสิทธิโครงการและใช้จ่ายภายในระยะเวลาที่กำหนด
สำหรับความคืบหน้าการใช้สิทธิมาตรการรักษาระดับการบริโภคภายในประเทศ ปี 2565 ระยะที่ 2 ซึ่งประกอบด้วย โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 5, โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 3 และโครงการคนละครึ่ง ระยะที่ 5 นั้น จากข้อมูลสะสม ณ วันที่ 16 ตุลาคม 2565 เวลา 23:00 น. มีผู้ใช้สิทธิทุกโครงการรวม 38.21 ล้านคน และมียอดใช้จ่ายสะสมทั้งสิ้น 39,681.56 ล้านบาท โดยสรุปผลการใช้จ่ายได้ ดังนี้
ทั้งนี้ยอดใช้จ่ายสะสมแบ่งตามประเภทร้านค้า ได้แก่ ร้านอาหารและเครื่องดื่ม 14,332.40 ล้านบาท, ร้านธงฟ้า 6,920.71 ล้านบาท, ร้าน OTOP 1,633.92 ล้านบาท, ร้านค้าทั่วไป 10,829.13 ล้านบาท, ร้านบริการ 550.82 ล้านบาท และกิจการขนส่ง 43.25 ล้านบาท
สำหรับผู้ประกอบการร้านค้าที่เข้าร่วมโครงการคนละครึ่งระยะที่ 5 มีผู้ประกอบการร้านค้าเข้าร่วมแล้วจำนวน 9.67 แสนราย โดยเป็นผู้ประกอบการรายใหม่ 2.28 หมื่นราย
โฆษกกระทรวงการคลัง กล่าวว่า ประชาชนที่ได้รับสิทธิโครงการคนละครึ่งระยะที่ 5 สามารถใช้จ่ายได้อย่างต่อเนื่องต่อไปจนถึงวันที่ 31 ตุลาคม 2565 ระหว่างเวลา 06:00 – 22:59 น. ผ่านแอปพลิเคชันเป๋าตัง โดยขอเชิญชวนให้ประชาชนเร่งใช้สิทธิให้ครบวงเงินโครงการ 800 บาท ภายในระยะเวลาที่กำหนด